Blogger Boy

Blogger Boy ialah sebuah siri drama terbitan Red Communications untuk saluran 8TV yang mengisahkan seorang guru tuisyen yang menyamar identitinya sebagai seorang pelukis komik yang melukis kehidupannya dalam blognya. Siri drama rekaan Lina Tan, Bernard Chauly dan Rafidah Abdullah yang terkenal kerana mengusahakan filem dan siri TV Gol & Gincu, dibintangi oleh Qushairi Razali (Qi), Nas-T dan Julie Woon, dan menampilkan lukisan-lukisan bergaya manga yang hasil Nikki Liaw.

Plot 
Blogger Boy menjejaki haru-biru kehidupan Budi (Qi), seorang guru tuisyen untuk murid-murid tingkatan lima yang bertelatah nakal, yang jugas menyimpan identiti rahsia di Internet melalui blog komik. Kehidupan Budi semakin memedihkan apabila terlepas teman wanitanya Zehan ke tangan jejaka lain, tambahan pula kemunculan semula teman cintanya swaktu remaja iaitu Nina (Julie Woon), dirumitkan lagi dengan teman serumahnya Kid (Nas-T) yang memberi nasihat kepada Budi agar boleh bermesra dengan Nina, sambil cuba merebut hati Nina sendiri.

Akibat nasibnya yang tidak menentu, Budi mengakui satu-satunya teman yng boleh diharap ialah blognya dan para pembacanya. Semakin berkembang cerita komiknya, maka semakin popular blognya tetapi semakin sukar untuk Budi menyorokkan identiti sebenar dan rahsia-rahsia di kalbunya.

Budi ialah seorang pelukis berbakat yang kuat dipengaruhi gaya komik Jepun dan Korea (manga/manhwa) yang menjadi kegemarannya semenjak berusia remaja dulu. Oleh itu cara dia melukis watak-wataknya kelihatan tak tentu jantinanya. Demi melindungi identitinya semata-mata tanpa mengambil kisah bagaimana orang ramai memandang watak-wataknya, Budi memberi nama samaran B, K and N kepada watak-watak tersebut untuk mewakili diri dan kawan-kawannya. Tak disangka-sangka, karya komiknya menjadi perbualan hangat sampai para pembacanya cuba meneka jantina watak-watak tersebut.

Musim 1 

Blogger Boy bermula tayangan di 8TV dengan musim pertama sepanjang 20 episod, setiap Khamis, jam 9.30 malam, dari 28 Mei hingga 8 Oktober 2009. Kisahnya bermula dengan kegembiraan Budi kerana berjaya menempah jawatan kosong sebagai guru tuisyen yang diketuai oleh Ms Vann, tiba-tiba terpadam oleh gelagat para pelajar kelasnya yang benar-benar di luar kawalan. Lebih perit lagi, teman cintanya ketika ini, Zehan tiba-tiba mengumumkan pertunangannya dengan lelaki lain. Lain pula nasibnya bagi teman serumahnya, Kid, yang berkerjaya sebagai pengurus penerbitan yang berijazah.

Pada suatu hari, ketika melawat Zehan yang berpakaian pengantin di tempat penggambaran, tak tersangkanya akan bertemunya dengan kawan lamanya, Nina, yang kembali dari Australia yang didiaminya selama tujuh tahun, untuk melanjutkan kerjayanya sebagai jurugambar yang ingin membuka kedai foto di tanahair. Arakian, dari situlah, kepedihan hati Budi terubat dengan cubaan memutik hubungan dengan Nina, kawan lama yang lama berkenalan sejak kecil. Walau bagaimanapun, cinta antara Budi dan Nina banyak onak durinya. Bukan sahaja Kid juga tertawan oleh Nina lalu cuba menawannya, bahkan juga Datuk Koh, bapa Nina tidak gemar anak tunggalnya itu melepaskan masa depan yang cerah bersama tunangnya di bumi kanggaru.

Tanpa mendedahkan identiti sebenar diri dan kenalan-kenalannya, Budi berkongsi kisah cintanya dengan satu negara melalui blog komiknya Blogger Boy, di mana nama mereka digantikan oleh huruf pertama masing-masing, iaitu B (Budi), N (Nina), dan K (Kid). Budi langsung tidak berkongsi rahsia ini dengan sesiapa pun, termasuk sekali Kid dan Nina. Pada suatu hari, Budi mencabar para pembacanya agar meneka jantina B, N, dan K, dengan alasan kononnya dia tidak pandai melukis perempuan; tetapi balasannya ialah anugerah ejekan "blog gay terbaik".

Lambat-laun, Budi bukan sahaja berjaya mengawal keadaan disiplin di kelas tuisyen, bahkan juga mengeratkan silaturahim bersama anak-anak didiknya sehingga dapat membantu meleraikan masalah kehidupan mereka, sambil memastikan sebaik-baiknya agar identiti rahsia Blogger Boy sentiasa selamat (memandangkan karya komiknya sentiasa dilukis pada kertas dan disimpan dalam begnya yang sentiasa dibawa ke mana sahaja).

Dugaan cinta Budi dan Nina memuncak apabila ibunya melawat Budi setelah mendengar khabar perpisahannya dengan Zehan, lalu mencadangkan agar Budi menjalinkan hubungan dengan wanita pilihan barunya, Maya. Mujurlah keterusterangan meluahkan keutuhan perasaan Budi terhadap Nina membolehkan Budi melepaskan bebanan ibunya terhadapnya untuk terpaksa berkahwin dengan Maya, seorang jururawat klinik, sehinggalah dia menerima tamparan hebat daripada kehadiran tunang Nina, James dari Australia, yang melawat bakal mertuanya yang terlantar di hospital akibat serangan jantung. Setelah dipujuk oleh Datuk Koh, akhirnya terpaksalah Budi melepaskan Nina yang dibawa balik ke Australia oleh James.

Musim 2 

Kesinambungan Blogger Boy diteruskan di 8TV dengan musim kedua sepanjang 20 episod, juga setiap Khamis, jam 9.30 malam, mulai 12 November 2009, setelah hanya lima minggu tidak bersua. Kali ini, setelah melepaskan peluang keemasan bersama Nina, Budi berpeluang melancarkan semula perjalanan cinta dengan Maya, wanita yang disyorkan oleh ibunya itu, sejak bertemu semula di klinik. Bagaimanapun, hubungan Budi dan Maya tidak berapa memberangsangkan kerana mereka tidak sentiasa saling mempercayai, sebaliknya asyik disampuk oleh kejutan yang mengaibkan dan rahsia yang terbongkar, hinggakan pernah sekali Budi berikrar untuk kekal bujang sampai bila-bila, itupun untuk masa yang singkat sehingga perasaannya terhadap Maya pulih lagi.

Pada suatu hari, Ms Vann meminta Budi untuk mendidik anak saudaranya, Atiqah, secara sendirian di rumahnya. Atiqah berkerusi roda sejak terbabit dalam kemalangan dahsyat yang meragut nyawa ibunya (kakak Vann); sejak itu juga bapanya jarang berada di sampingnya kerana tidak sanggup melihat anaknya berkeadaan begini. Kesan trauma kecelakaan itu, pada mulanya Atiqah degil orangnya sehingga sanggup melakukan apa saja helah termasuk mencabar gurunya dengan teka-teki semata-mata untuk menjauhi diri daripada pelajaran dan dunia luar. Setelah saat hampir putus asa, akhirnya Budi dipujuk oleh Ms Vann lalu berjaya menceriakan semula Atiqah, tambahan pula mengajaknya keluar bermain bola keranjang sambil berkerusi roda bersama Maya dan Ms Vann.

Ibu Budi kembali menjenguk anaknya bersama Maya, tetapi kali ini dalam keadaan kurang sihat. Rupa-rupanya dia dimaklumkan oleh doktor akan ketumbuhan dalam otaknya, lalu meminta Maya merahsiakan hal ini dari Budi. Bagaimanapun, Atiqah dengan senyap-senyap mengetahui masalah kesihatan ibu Budi lalu mendedahkannya kepada Budi. Oleh yang demikian, Budi sekali lagi marah dengan Maya kerana tergamak menyelindungi perkara serius kesihatan ibunya ini.

Rupa-rupanya Atiqah ialah Blogger Girl, seorang pengikut setia Blogger Boy. Lebih-lebih lagi, dia sudah menduga siapa Blogger Boy sebenarnya, lalu membuat persiapan untuk menggoda Budi. Namun, setelah ditolak oleh Budi, Atiqah kembali murung lalu cuba membunuh diri dengan lemas di kolam renang; mujurlah dia sempat diselamatkan agar dapat diajar baik-baik mengenai betapa tidak bersyukurnya dirinya.

Untuk meraikan tamatnya pelajaran mereka, para murid tuisyen Budi menganjurkan parti penghargaan untuk guru tercinta mereka di rumahnya sendiri. Ketika tengah berparti, Budi dikejutkan oleh Zehan yang memaklumkan perceraiannya lalu meluahkan hasratnya untuk bercinta semula seperti dahulu. Perkara ini menyebabkan Budi tertanya-tanya sama ada dia harus menerimanya kembali, berdasarkan 'petunjuk-petunjuk' yang nyata semakin mengaburi mindanya kepadanya baik tidur mahupun berjaga. Apalagi, pada masa yang sama, Budi berusaha mengumpul dana untuk pembedahan ibunya.

Setelah ditawarkan pembiayaan untuk pembedahan ibunya oleh Zehan, Budi semakin yakin untuk bercinta semula dengan perempuan yang melepaskannya secara mengejut untuk mengejar harta benda lelaki lain dahulu itu, tetapi semakin rapat dirinya dengan Zehan, semakin hebat Budi dicelarui oleh "alamat-alamat", baik dalam mimpi mahupun dalam sedar, yang kononnya harus menunjukkan jalan mana yang harus ditujuinya, dan wanita mana yang wajar dipilihnya. Keadaan bertambah rumit apabila Nina kembali ke Malaysia untuk mengangkut barang-barang yang ditinggalkannya di rumah Budi, lalu terdengar khabar Budi bercinta kembali dengan Zehan yang menyebabkannya terasa berang.

Setelah gagal memujuk Budi sendiri agar menolak Zehan dan wang pembedahan yang ditawarkannya untuk ibunya, Nina berkomplot dengan Kid dan Maya untuk meleraikan hubungan Budi dan Zehan secara senyap-senyap mahupun terang-terangan. Kebetulan pula Kid tercari-cari peserta dan pengarah untuk rancangan permainan akan datang, maka dia mencadangkan agar ketiga-tiga wanita beradu dalam rancangan permainan itu untuk menentukan siapa yang memenangi hati Budi kelak. Malang sekali, rancangan tersebut tidak menjadi, dan keputusan muktamadnya tak lain tak bukan di tangan Budi sendiri.

Pelakon 

 Qushairi Razali sebagai Budi
 Nas-T sebagai Kid
 Julie Woon sebagai Nina
 Cheryl Samad sebagai Maya
 Sabrina Hassan sebagai Zehan
 Nad Zainal sebagai Atiqah

Episod

Musim 1

Musim 2

Pautan luar 
 Laman web rasmi Blogger Boy 
 Tonton episod lepas Blogger Boy di laman web 8TV

Rancangan 8TV
Siri drama televisyen Malaysia
Drama Melayu